અમદાવાદ:પાણીની તંગી ૧૦મા દિવસે ય યથાવત્‌
- એક વખત માટેય પાણીનાં ફાંફાં
- નાગરિકો ત્રસ્ત
શહેરમાં કારમી તંગીની સમસ્યા આજે ૧૦મા દિવસે પણ કાળઝાળ ગરમી વચ્ચે યથાવત રહેવા પામી છે. ગયા વર્ષે પણ આજ સમયગાળામાં આવી જ સ્થિતિ ઊભી થઇ હતી પરંતુ મ્યુનિ. અધિકારીઓ ભૂતકાળની ભૂલમાંથી કશું શીખવા માગતા ના હોવાથી તેનું પુનરાવર્તન પ્રજાજનોને માથે વાગે છે. દક્ષિણ ઝોન, પૂર્વ ઝોન અને નવા પશ્ચિમ ઝોનના નાગરિકોની સ્થિતિ સૌથી વઘુ ખરાબ છે.
ભાજપના સત્તાવાળાઓએ ૨૪ કલાક પાણીનું પ્રજાજનોને વચન આપ્યું હતું. ઉનાળામાં બે સમય પાણીની મોટાઉપાડે જાહેરાત કરી તેના ગણતરીના દિવસોમાં જ બે ટાઇમ તો ઠીક એક સમયનું પાણીનું મેનેજમેન્ટ પણ તૂટી પડ્યું હોય તેવી સ્થિતિ પેદા થઇ. રામરહિમ, જશોદાનગર અને વટવા પંપીંગ સ્ટેશન હેઠળના વિસ્તારોને સાંજે પાણી મળતું બંધ થઇ ગયું એ તો ઠીક સવારે પણ પાણીકાપ સહન કરવાનો વારો આવ્યો.
આ અંગે પ્રજાજનોમાં કેટલાંક પ્રશ્નો પૂછાઇ રહ્યાં છે. (૧) સમારકામ ઉનાળાની ગરમી પરાકાષ્ટાએ હોય ત્યારે જ કેમ પર લેવામાં આવે છે? (૨) સમારકામનું આગોતરું આયોજન સંિચાઇ વિભાગ કરતો જ હશે, તો મ્યુનિ.ને કેટલાં દિવસ પહેલાં તેની જાણ કરવામાં આવે છે. (૩) મ્યુનિ.ના વોટર પ્રોજેક્ટના ટોચના એન્જિનિયરો જાણ થયા પછી અને પાણી આવતું બંધ થાય, તેના વચ્ચેના ગાળામાં કેમ કોઇ નક્કર આયોજન કરી શકતા નથી? અમદાવાદના નાગરિકોને દુષ્કાળના ગાળામાં પાણી પુરૂ પાડવા ૧૯૯૯માં રૂા. ૧૦૦ કરોડના ખર્ચે રાસ્કા યોજના તાબડતોબ બનાવવામાં આવી હતી. તે સમયે મહી સંિચાઇ વિભાગની શેઢી કેનાલમાંથી ૩૦૦ એમએલડી પાણી શહેરને મળતું હતું. રાસ્કાથી પંપીંગ થયેલ પાણી કોતરપુર વોટર વર્કસ ખાતે જતું અને ત્યાં ટ્રીટમેન્ટ થયા બાદ તેનો સપ્લાય કરવામાં આવતો હતો. બાદમાં ૨૦૧૦માં સીટીએમ ખાતે બીજો ટ્રીટમેન્ટ પ્લાન્ટ બનાવી દક્ષિણ અને પૂર્વ ઝોનના વિસ્તારોમાં આ પાણી આપવાનું નક્કી થયું હતું જ્યારે ગ્યાસપુરના પ્લાન્ટનું પાણી નવા પશ્ચિમ ઝોનને આપવાનું આયોજન થયું હતું. આમ પાણીની વ્યવસ્થા અને પુરતાં સ્ત્રોત છતાં તંગી ભોગવવાનો વારો આવે તે બાબત વહિવટીતંત્રની અને સત્તાધારી ભાજપના હોદ્દેદારોની અણઆવડતની ચાડી ખાય છે, તેમ વિપક્ષના નેતા બદરૂદ્દીન શેખે જણાવ્યું છે. તેમણે એ પણ યાદ કરાવ્યું છે અગાઉ આવા સંજોગો માટે વિયર બનાવાયો હતો તેનું શું થયું?